text: Hurtigbåd sætter rekord 
  12 september 2012 kl. 16.43
  Katamaranen Carbon3 vil efter al sandsynlighed slå hastighedsrekorden for sejlturen Danmark Rundt. Ved roret står en rutineret kaptajn fra Kolding
  
  Den 12 meter lange og 10 meter brede katamaran har hjemme i Faaborg, men sejles af en hovedsagelig sydjysk besætning. Mandag blev de sidste forberedelser gjort.
  Onsdag aften gik Carbon3 igennem Lillebælt, og båden skal bare nå hjem inden klokken 9 torsdag morgen, så er rekorden i hus. Når man kun har vinden som drivkraft, er intet sikkert på forhånd, men Lillebælt er rutens snævreste og mest drilske farvand, så med passagen af broerne er båden inde på opløbsstrækningen.
  Der er 600 sømil rundt i det såkaldte Danmark Rundt Inshore, dvs. i de indre farvande. Rekorden er 16 år gammel og er på 66 timer. Båden skal rundt om Bornholm og helt op til Frederikshavn, før den vender.
  